Bernard Lagat

**Bernard Kipchirchir Lagat** (s. 12. joulukuuta 1974 Kapsabet, Nandin piirikunta, Kenia) on kalenjin-heimon nandi-haaraan kuuluva juoksija, joka keskittyi urallaan pääasiassa 1&nbsp;500:n ja 5&nbsp;000 metrin juoksuun. Syntyjään Lagat on kenialainen, mutta sai sittemmin Yhdysvaltain kansalaisuuden.

Lagat opiskeli Washingtonin osavaltion yliopistossa, mistä hän valmistui vuonna 2000. Hän voitti vuonna 1999 kultamitalin universiadien 1&nbsp;500 metrillä. 2000 Sydneyn olympialaisissa hän oli samalla matkalla pronssilla ja 2001 Edmontonin MM-kisoissa hopealla. 2002 Lagat voitti matkalla Afrikan mestaruuden ja oli ykkönen myös maailmancupissa Madridissa. 2003 Birminghamin MM-hallikisoissa hän saavutti hopeaa. Hän ei voinut osallistua samana vuonna Pariisin ulkoratojen MM-kisoihin, koska hänen doping-näytteestään oli löydetty merkkejä EPOsta. B-näyte osoittautui sittemmin negatiiviseksi. 2004 Budapestin MM-hallikisoissa hän voitti kultamitalin 3&nbsp;000 metrillä ja oli samana vuonna Ateenan olympialaisissa 1&nbsp;500 metrillä toinen. 

Maaliskuussa 2005 Lagat ilmoitti olleensa Yhdysvaltain kansalainen jo toukokuusta 2004 lähtien. Saman vuoden elokuussa käydyissä Ateenan olympialaisissa Lagat kuitenkin edusti Keniaa, joten hänen 1&nbsp;500 metrin hopeamitalin tilanteensa oli epäselvä, koska Kenian lait eivät mahdollista kaksoiskansalaisuutta. Kansalaisuusvaihdoksensa myötä Lagat ei myöskään voinut osallistua 2005 Helsingin MM-kisoihin. Ensimmäisissä Yhdysvaltain mestaruuskilpailuissaan vuonna 2006 hän voitti 1&nbsp;500 metrin ja 5&nbsp;000 metrin matkat. Vuonna 2007 Yhdysvaltain mestaruuskilpailuissa Lagat voitti 5&nbsp;000 metriä ja oli 1&nbsp;500 metrillä kolmas.

Osakan MM-kisoissa 2007 Lagat voitti sekä 1&nbsp;500 metrin että 5&nbsp;000 metrin maailmanmestaruuden. Hän oli kolmas urheilija joka olympia- tai MM-kisoissa onnistui voittamaan nämä matkat. Paavo Nurmi voitti matkat Pariisin olympialaisissa 1924 ja Hicham el-Guerrouj Ateenan olympialaisissa 2004. Lagat uhosi voittavansa molemmat matkat myös Pekingin olympialaisissa, mutta 1&nbsp;500 metrillä hän ei selviytynyt edes loppukilpailuun ja jäi vitosella yhdeksänneksi. Berliinin MM-kilpailuissa 2009 hän sijoittui 1&nbsp;500 metrillä kolmanneksi ja 5&nbsp;000 metrillä toiseksi.

Dohan sisäratojen MM-kilpailuissa 2010 hän voitti kultaa 3&nbsp;000 metrillä. Daegun MM-kilpailuissa 2011 hän sijoittui 5&nbsp;000 metrillä toiseksi. Istanbulin sisäratojen MM-kilpailuissa 2012 hän voitti kultaa 3&nbsp;000 metrillä. Lontoon olympialaisissa hän oli 5&nbsp;000 metrillä neljäs ja Moskovan MM-kilpailuissa 2013 kuudes. Sopotin MM-hallikilpailuissa 2014 hän sai hopeaa 3&nbsp;000 metrillä.

## Henkilökohtaiset ennätykset
### Ulkoradat

* 800 m: 1.46,00 (Berliini 10. elokuuta 2003)
* 1 000 m: 2.16,18 (Gateshead 31. elokuuta 2008)
* 1 500 m: 3.26,34 (Bryssel 24. elokuuta 2001)
* maili: 3.47.28 (Rooma 29. kesäkuuta 2001)
* 2 000 m: 4.55,49 (Tukholma 30. heinäkuuta 1999)
* 3 000 m: 7.29,00 (Rieti 29. elokuuta 2010)
* kaksi mailia: 8.12,45 (Eugene 8. kesäkuuta 2008)
* 5 000 m: 12.53,60 (Monaco 22. heinäkuuta 2011)
* 10 000 m: 27.49,35 (Palo Alto 1. toukokuuta 2016)
* Puolimaraton: 1.02.00 (Houston 14. tammikuuta 2018)
* Maraton: 2.12.10 (Gold Coast 7. heinäkuuta 2019)

### Sisäradat
* 800 m: 1.47,07 (Reno 20. helmikuuta 1999)
* 1 000 m: 2.18,12 (Karlsruhe 11. helmikuuta 2007)
* 1 500 m: 3.33,34 (Fayetteville 11. helmikuuta 2005)
* maili: 3.49,89 (Fayetteville 11. helmikuuta 2005)
* 2 000 m: 4.54,74 (New York 15. helmikuuta 2014)
* 3 000 m: 7.32,43 (Birmingham 17. helmikuuta 2007)
* kaksi mailia: 8.09,49 (New York 16. helmikuuta 2013)
* 5 000 m: 13.07,15 (New York 11. helmikuuta 2012)

## Lähteet
* 

## Aiheesta muualla